Suid Afrikaanse Nuus Thread - Page 184 - Stormfront
Page 184 of 226 « First < 84 134 170 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 198 > Last »
11-04-2007, 03:10 AM #1831
Weermaglede roof glo geldwa
Louis Trichardt. – Die borgtogaansoek van vier weermaglede van Limpopo wat na bewering by ’n transitorooftog naby Louis Trichardt betrokke was, is Donderdag in die landdroshof in die dorp tot die komende week uitgestel.
Thulani Nkosi, Thomas Ligavha, Michak Mabada en Godfrey Mthembu het nog nie gepleit nie.
Hulle en nog drie verdagtes, Gerson Maphari, Thomas Tho-whakala en Bethuel Ravele het na bewering ’n voertuig van ’n veiligheidsmaatskappy op die N1-hoofweg tussen Musina en Louis Trichardt met outomatiese aanvalsgewere aangeval en beroof.
Die voertuig was van Musina, waar groot bedrae geld opgelaai is, na Louis Trichardt onderweg toe die aanvallers van agter op die veiligheidsvoertuig begin skiet het. Die bestuurder is getref.
Kapt. Maano Maseke, ’n polisiewoordvoerder, sê “ ’n groot bedrag” geld is geroof. Die verdagtes is aangekeer nadat inligting deur die polisie ontvang en opgevolg is, sê Maseke.
11-05-2007, 02:53 AM #1832
Klere in sak langs pad 'kan met Madeleine verbind word'
Londen. - 'n Sak klere wat met die DNS van Madeleine McCann verbind word, is langs 'n pad naby die Faro-lughawe in Portugal gevind.
Dié Britse meisie (4) is sedert 3 Mei soek nadat sy uit 'n vakansiewoonstel in Praia da Luz, Portugal, verdwyn het.
Haar ouers, drs. Gerry en Kate McCann, wat formeel as verdagtes in haar verdwyning genoem is, het Saterdag 'n spesiale kerkdiens op hul tuisdorp, Rothley, in Leicester?shire, bygewoon. Die diens was ter herinnering aan Madeleine se verdwyning ses maande gelede.
Gerry skryf op sy blog dat dit pynlik is om nie hul dogter by hulle te hê nie, maar dat dit baie ontstellender is dat hulle moet bespiegel oor watter situasie sy haar in bevind. "Ons het geen idee of sy ly nie, maar ons moet hoop en bid dat sy soos 'n prinses behandel word."
Volgens die News of the World bevat 'n baadjie en jeans wat in die sak gevind is liggaamsvloeistof en tekens van hare wat moontlik van Maddy afkomstig is.
Die sak, wat twee weke gelede deur 'n verbyganger langs die pad gekry is, is vir forensiese toetse na 'n laboratorium in Birmingham gestuur.
Die jeans het 60 verskillende vlekke op gehad. In die verslag word genoem dat die blou baadjie van pluisstof en die jeans tekens van vel en hare bevat.
Dit bevat DNS-eienskappe wat aan Madeleine toegeken kan word. Daar is ook ander stukke in die sak gevind, maar geen tekens van haar DNS is daarop gevind nie.
11-05-2007, 02:58 AM #1833
Hospitale in O-Kaap ‘is nie onhigiënies’
PORT ELIZABETH. – Die Oos-Kaapse departement van gesondheid het gister bewerings ontken dat daar onhigiëniese toestande by sommige van die hospitale in die Nelson Mandelabaai-metropool is.
Van die bewerings is dat pasiënte met uiters weerstandige (XDR)-TB toegelaat word om vrylik om te gaan met pasiënte met middelweerstandige (MDR)-TB. Daar word ook beweer dat rondloperkatte lekker tuis is in die Jose Pearson-hospitaal.
’n Ander klagte is dat die bloed aan lyke wat in die lykhuis van die provinsiale hospitaal gewas word, na die straat en die opritte van omliggende huise uitvloei.
Niemand kon nog verduidelik hoe dié bloed in die straat beland nie.
Dié bewerings is saamgevat in ’n verslag wat verlede week op ’n komiteevergadering van gesondheid en omgewingsake ter tafel gelê is. Me. Annette Lovemore, DA-raadslid en lid van die komitee, het gesê die nalatigheid by die betrokke hospitale is krimineel en daadwerklike optrede is nodig.
Hoewel die provinsiale departement van gesondheid die bewerings ontken het, het hy onmiddellik ’n ondersoek gelas om vas te stel wat die werklike stand van sake by die staatshospitale is.
Mnr. Sizwe Kupelo, woordvoerder van die Oos-Kaapse gesondheidsdepartement, het gister gesê die Nelson Mandelabaai-munisipaliteit het nooit met die gesondheidsdepartement gekommunikeer oor enige van sy bevindings nie.
Die gesondheidsdepartement se ondersoekspan kon geen bewys vir enige van die bewerings in sy ondersoek vind nie, het Kupelo gesê.
“Ons het in die media van die toestand by die hospitale gelees. Ons het ondersoek ingestel omdat ons die bewerings nie sommer net kan ignoreer nie.” Hy het bygevoeg die ondersoek het getoon die bewerings is ongegrond en die nodige infeksiebeheer-maatreëls is wel daar.
Van die hospitale wat besoek is, is die provinsiale, Livingstone-, Jose Pearson-, Dora Nginza- en Uitenhage- provinsiale hospitaal.
Oor die bewering oor rondloperkatte by die Jose Pearson-hospitaal het Kupelo gesê die katte is nie die gesondheidsdepartement se verantwoordelikheid nie. Die metro se omgewingsdepartement moet daarna omsien.
Volgens Kupelo het hulle selfs versoeke van pasiënte met MDR- en XDR-TB om in Kerstyd huis toe te gaan, van die hand gewys.
11-05-2007, 03:08 AM #1834
Jong asmapasiënt wag ure vir suurstof by hospital
Die suurstofapparaat by die ongevalle afdeling van die Louis Trichardt Gedenkhospitaal werk nie, het die elfjarige Neil Duvenhage ondervind toe hy verlede week as asmalyer suur-stofnood gehad het. .
Die suurstofapparaat by die ongevalle-afdeling van die Louis Trichardt Gedenkhospitaal werk nie.
Dit was die ondervinding van ‘n jong asmapasiënt toe hy verlede week hulp by dié hospitaal gaan soek het. Om tot by die onklaar suurstofapparaat by ongevalle te vorder, was ook nie sonder probleme nie. Om uiteindelik verligting vir die sukkelende asemhaling te kry, het amper vier ure geneem, ten spyte daarvan dat hulle eerste in die ry was.
Op 24 Oktober, omstreeks 16:00, het die ouma en pa van die elfjarige Neil Duvenhage by die ongevalle-afdeling aangemeld, omdat Neil se asma-aanval saam met brongitis hulle geen ander keuse gelaat het nie.
Die eerste struikelblok was dat die lêer glad nie opgespoor kon word nie.
"Dit het vantevore ook gebeur dat die lêer vermis was en dat duplikate oopgemaak moes word. Op dié wyse is daar al drie of vier lêers in sy naam," sê Neil se ouma, mev. Annatjie Duvenhage.
Die persoon by ontvangs het aanvanklik verwag dat ‘n bedrag van R20 betaal moet word alvorens ‘n verdere lêer geopen word. Mev. Duvenhage het geweier en gesê dat die pasiënt se pa werkloos is. Uiteindelik is ‘n duplikaat lêer geopen.
By die ongevalle-afdeling is die verpleegpersoneel meegedeel dat die pasiënt asma het en sukkel om asem te haal. Die pasiënt het egter ure gewag sonder dat die verpleegpersoneel aan hom aandag gee.
"Die verpleegpersoneel het in ‘n groep gesit en gelag en gesels en te ete en drinke geniet. Intussen het hulle pasiënte wat ná ons gearriveer het, gehelp," sê pa Johan.
"Toe die dokter verbykom, het hy die susters uitgetrap oor daar nog nie suurstof aan die kind toegedien is nie. Hy het gesê dat dit vooraf gedoen moet word, voordat hy die pasiënt sien."
Die verpleegpersoneel het daarop die suurstof aan die pasiënt gekoppel en teruggegaan na hul groepsgesprek en verder gelag en gesels.
"Ek en Neil het agtergekom dat die apparaat nie werk nie en dit aan die verpleegpersoneel gaan sê," vertel Johan.
Die pasiënt is na die kindersaal geneem en aan die suurstofapparaat daar gekoppel, maar dit was dieselfde storie: die apparaat het nie na behore gewerk nie. Die reuk van vuil doeke in hierdie afdeling het ook niks gedoen om die pasiënt se toestand te verbeter nie. Die gesigsmasker wat gebruik is, was ook te klein.
Vir ‘n derde probeerslag is die pasiënt na die kraamsaal geneem en aan die suurstofapparaat daar gekoppel. Die gesigsmasker was ook te klein en die suurstof moes op volle volume gestel word om effektief te wees.
"Die dokter was in hierdie stadium teenwoordig en het die situasie as ‘a big problem’ beskryf," staan in die brief wat mev. Duvenhage aan die bestuurder van die hospitaal gerig het.
"Ek is van mening dat die feit dat ‘n pasiënt vir vier ure gelaat word sonder om suurstofbehandeling te kry, terwyl die verpleegpersoneel moet weet dat die besondere pasiënt wel suurstof moet kry, ‘n onaanvaarbare en lewensgevaarlike situasie skep. Ek vermoed dat die verpleegpersoneel wel geweet het dat die suurstofapparaat nie werk nie, daarom is dit nie onmiddellik aan die pasiënt gekoppel nie. Alternatiewelik was die personeel nie behoorlik opgelei nie of bloot nalatig," skryf mev. Duvenhage in die brief.
Die oorspronklike brief is op Maandag, 29 Oktober, per hand aan die kantoor van die bestuurder, dr. Tembu, oorhandig en ‘n afskrif daarvan aan die kommunikasiebeampte, mnr. Kutama. ‘n Lys van vrae vanaf die media insake die suurstofapparaat, die lêersisteem en die houding van die verpleegpersoneel is by dieselfde geleentheid aan beide kantore oorhandig. Teen druktyd is nog geen reaksie ontvang nie, ten spyte van herhaalde selfoonboodskappe.
11-05-2007, 04:25 PM #1835
Inwoners dien as polisie se oë, ore
Toenemende misdaad, vinnige ontsnappingsroetes, huisbrake, geweldsmisdade en gewapende roof is van die grootste misdaadeuwels wat die Roodepoort-polisiekantoor voortdurend hanteer.
Om dié probleme aan te durf, het baie rolspelers van die gemeenskap onlangs by die Hoërskool Roodepoort saamgetrek vir ’n werksessie om ’n gesamentlike misdaadstrategie vir die gebied uit te werk.
“Misdaad in die Roodepoortse polisiewyk moet uitgeroei word,” het rdl. Willie van der Schyf, sakekamervoorsitter, sektorlid, inwoner en wyksraadslid van die Johannesburgse metroraad, gesê.
“Die wenresep om enige misdaad te bekamp, is om ’n gemeenskap se prioriteite reg te kry.
“Groot familiebetrokkenheid uit ’n gemeenskap by die plaaslike sektorpolisie dien as die ekstra oë en ore van dié polisie.”
Prof. Danny Titus, fasiliteerder, het verskeie algemene wenke neergeskryf om ’n misdaadstrategie suksesvol in die gemeenskap te maak.
Dit is elke inwoner se verantwoordelikheid om saam met die wykspolisie misdaad in hul omgewing hok te slaan.
Bring basiese dissipline en moraliteit terug na skole. Stel ’n voorbeeld en respekteer jou medemens.
Praat met mekaar. Vind uit wie bly in jou omgewing en wie gaan met vakansie? Stel ’n straatlys op met inwoners se persoonlike besonderhede. Moenie stilbly as iets in die gebied vir jou verdag lyk nie.
Stel jou familie se veiligheid voorop.
Raak betrokke by buurtwagte en plaaslike sektorpolisieforums. Ondersteun jou polisiemisdaadsektor en gee belangrike inligting betyds deur na die gemeenskap.
As jy wil hê jou polisie moet gehaltediens lewer, moet jy hulle moreel ondersteun. Geld is nie die antwoord nie.
Inwoners moet nie enige swak diens van hul plaaslike polisiekantoor duld nie.
Help met werkskepping vir minderbevoorregtes in jou omgewing.
Inwoners is welkom om voorstelle of vars idees vir misdaadbekamping vir Willie te stuur by [email protected] of stuur ’n faks na 011 766 4068.
Help met werkskepping vir minderbevoorregtes in jou ’n omgewing.
11-06-2007, 02:11 AM #1836
Absa gepak oor geld ‘verdwyn’, ‘verskyn’
Kaapstad. – Dr. Kobus du Toit, ’n veearts van Hatfield in Pretoria, gaan die bankgroep Absa vir meer as R100 miljoen dagvaar ná verliese weens beweerde nalatige optrede deur bankamptenare.
Buiten dié siviele eis is dit moontlik dat hy ’n strafregtelike klag teen die bankgroep aanhangig sal maak.
Baie sal afhang van ’n vergadering vanoggend in Pretoria tussen Du Toit en regsverteenwoordigers van die bankgroep.
’n Omgekrapte Du Toit het by navraag bevestig hy werk aan sulke planne. Hy het benadruk hy gaan beslis met die siviele eis teen Absa voort. Kry hy nie vanoggend bevredigende antwoorde nie, gaan hy die aangeleentheid aan die polisie oorhandig.
Mnr. Patrick Wadula, woord voerder, het gister gesê Absa is besig om die aangeleentheid te ondersoek.
“ ’n Vergadering is vir die week met die kliënt gereël,” het hy gesê.
Volgens Du Toit het sy probleme in 2003 begin toe ’n groot bedrag na bewering uit een van sy rekenings verdwyn en ná ’n paar weke weer te voorskyn gekom het.
Hy het toe ’n tjek vir R500 000 uit sy persoonlike rekening geskryf en aan sy sakerekening as leningsrekening beskikbaar gestel. Op 28 Maart 2003 is ’n tjek vir R335 247,68 uit sy sakerekening geweier. Die geld was toe wel op 17 April 2003 beskikbaar.
Die bank het glo nooit verskoning gevra nie en geen skadevergoeding aangebied nie. Hy het ook nie rente op die geld gekry nie.
Du Toit beweer Absa het ook ’n kredietkaarttransaksie goedgekeur vir die lewering van farmaseutiese produkte en toe die geld (R50 000) inkom, het die bank glo weens verdagte geldwassery die geld uit sy kredietkaartrekening onttrek. Dis na bewering vir ’n paar weke vasgehou. Eers ná vier maande het die bank rente op hierdie geld betaal.
Du Toit beweer Absa het nooit vergoeding aangebied vir kontantvloei-ontwrigting wat op van die gebeurtenisse gevolg het nie en geen rente is ontvang op geld wat êrens in ’n “onbekende rekening” gelê het nie.
Du Toit vra dat mense wat soortgelyke probleme ondervind, hom voor Donderdagmiddag kontak. Hulle kan e-pos stuur na [email protected] jl.co.za of ’n faks na 012 546 5066.
Wadula wou nie kommentaar lewer op die spesifieke bewerings nie.
11-06-2007, 02:14 AM #1837
‘Boewe het minder respek vir dié regering as vir die vorige’
“Die kultuur om polisielede te vermoor, het nie ná 1994 gestop nie.”
Só sê mnr. Kerwin Lebone, ’n navorser by die Suid-Afrikaanse Instituut vir Rasseverhoudinge (SAIRR). Lebone se stelling kom ná navorsing deur die instituut gewys het aansienlik meer polisielede is ná 1994 vermoor as in die 11 jaar vóór die begin van Suid-Afrika se demokrasie.
“Dit lyk of misdadigers baie minder respek vir die huidige regering het as wat hulle vir die vorige regering gehad het. ’n Deel van die gemeenskap het dit as aanvaarbaar gesien om polisielede te vermoor. Dit het nie ná 1994 opgehou nie,” het hy gesê.
Tussen 1983 en 1993 is nagenoeg 1 152 polisielede vermoor, en tussen 1995 en 2005 het dié syfer tot 1 894 gestyg. Die meeste polisielede, altesame 265, is in 1994 vermoor.
Luidens die polisie se misdaadsyfers vir 2006-’07 is 108 polisielede vermoor. Dit is ’n styging van 13,7% in polisiemoorde sedert die vorige jaar.
Volgens Lebone is misdadigers deesdae boonop meer astrant en gewelddadig en doen hulle waaghalsige aanvalle in winkelsentrums en op hoofweë.
Lebone het bygevoeg iets soos art. 49 van die Strafproseswet, wat bepaal dat iemand tydens ’n skietvoorval in noodweer optree as dit al manier is om sy lewe of die lewe van iemand anders te beskerm, kan ook dalk bydra tot misdadigers se arrogansie.
“Die polisie moet (byvoorbeeld) eers ’n waarskuwingskoot skiet,” het Lebone gesê.
Hy het ook gesê mense het deesdae baie minder selfbeheersing en wil nie hard werk vir hul geld nie. “Ons het teen dié tyd al gewoond geraak aan transitorooftogte en gewapende rooftogte wat oor die feestyd toeneem.
“Dié goed moes in die eerste plek nie toegelaat geword het nie. Ons het ’n heersende kultuur van word-gou-ryk.”
11-06-2007, 02:40 AM #1838
Transitoroof-saak agter geslote deure aangehoor
MOSSELBAAI. – Die saak teen ses mans wat daarvan beskuldig word dat hulleverlede maand ’n geldwa hier beroof het, is gister agter geslote deure uitgestel.
Die stampvol openbare galery van hofsaal C moes ontruim word toe mnre. Buyolwedhu Nahlulo, Nzwanelile Rasmeni Richard, Zukiso Mpini, Buyolwedhu Chiliba, Sipho Mkhunu en Tshinangidzo Nasiwana vlugtig voor landdros Kenneth Peters verskyn het.
Hofgangers het al morrend in die gang buite die hofsaal saamgedrom terwyl die beskuldigdes, tussen die ouderdom van 28 en 46 jaar, weens veiligheidsredes in kamera verskyn het. Dié vermeende rowers, wat van Mosselbaai en Tembalethu in George afkomstig is, staan tereg op aanklagte van gewapende roof.
Dit volg nadat drie mans op Vrydag 26 Oktober omstreeks 09:30 ’n sekerheidswag van Coin Security met ’n vuurwapen aangehou, ontwapen en van twee geldtrommels beroof het.
Volgens kapt. Malcolm Pojie, ’n polisiewoordvoerder, was die geldwa in Georgeweg voor First National Bank geparkeer toe dit van ’n onbekende bedrag geld beroof is.
Die drie verdagtes het in ’n Mazda Rustler-bakkie, wat die vorige dag in George as gesteel aangemeld is, op die vlug geslaan.
Die bakkie en die sekerheidswag se vuurwapen is sowat ’n uur later in Louis Fourieweg naby die Mosselbaai-hospitaal gevind.
Lede van die polisie het later ’n verdagte grys BMW met twee insittendes in Highway Park opgemerk en die mans ondervra.
’n Sak met ’n swart broek, hemp, ’n pet en blou rubberhandskoene is in die BMW gevind.
’n Ooggetuie het die klere geïdentifiseer as dié wat een van die verdagtes tydens die roof gedra het. Mkhunu en Nasiwana is op die toneel in hegtenis geneem.
Meer as R100 000 is teruggevind tydens die inhegtenisneming van Nahlulo, Richard, Mpini en Chiliba, wat almal verlede Dinsdag tussen 01:00 en 10:00 aangekeer is.
Die polisie het ook beslag gelê op ’n Fiat Uno en ’n Toyota Corolla.
Die verdagtes bly in aanhouding in die George-gevangenis totdat hulle op 27 November om borgtog sal aansoek doen.
11-07-2007, 03:09 AM #1839
Zim-boere nou selfs hul plaasgereedskap kwyt
HARARE. – Pogings van wit boere wat hier van hul plase onteien is en wat probeer het om hul plaastoerusting met ’n hofaansoek terug te kry, het misluk.
Die hof het eergister beslis die algemene publiek sal baat vind by dié plaasgereedskap. Die boere is hiermee sonder enige vergoeding nou heeltemal onteien.
Die regter het gesê vergoeding sal op individuele grondslag hanteer word. Indien vergoeding toegestaan word, sal dit binne ’n redelike tyd moet geskied.
’n Beampte van die Zimbabwiese kommersiële boerevereniging het gister gesê die hofbeslissing is polities omdat die einste regters sélf by die onteienings baat gevind het.
“Ons het die beslissing verwag, maar kon nie net agteroor sit en toekyk nie. Dit is diefstal. Jy kan nie net toerusting waarvan die waarde miljoene dollar beloop, onteien en dan sê jy gaan dit nie teruggee nie. Of, indien jy daarvoor vergoeding moet betaal, dit teen jou eie pas en in waardelose Zimbabwiese dollars doen,” het die beampte, wat anoniem wil bly, gesê.
Intussen het die elf Nederlandse boere wat ’n saak gemaak het na aanleiding van ’n bilaterale ooreenkoms tussen Zimbabwe en Nederland, die saak gewen.
11-07-2007, 07:38 AM #1840
Rooftogte in Jhb gefnuik
Rooftogte by twee ondernemings in Johannesburg is Woensdag gefnuik nadat die polisie vooraf inligting daaroor ontvang het.
Beslag is gelê op 'n R5-aanvalsgeweer en twee rewolwers wat vermoedelik in die rooftogte gebruik sou word.
"Die polisie het inligting ontvang oor 'n poging tot 'n rooftog by 'n private drukkery-onderneming in St. Andrewsweg in Parktown. Toe die polisie omstreeks 07:00 opdaag, het die rowers gevlug," het supt. Dlamini, polisiewoordvoerder, gesê.
Die vermeende rowers het 'n blou Nissan-bakkie op die hoek van Empireweg en Jan Smutslaan in Braamfontein gelos en te voet verder gevlug.
Die polisie kon nie gerugte bevestig dat die rowers by Wits-universiteit se kampus, wat op dié hoek is, ingehardloop het nie.
'n R5-geweer is in 'n asblik gekry, nie ver van waar die bakkie gelos is nie.
Omstreeks 08:30, terwyl die polisie nog na dié verdagtes gesoek het, het hulle inligting gekry dat 'n Pick 'n Pay-winkel in Jorissenstraat, Braamfontein, beroof gaan word.
Van die polisielede is daarheen en het twee rewolwers in 'n groentekrat in die winkel gekry. Die winkel is nie beroof nie.
Volgens die polisie is die twee voorvalle nie verwant nie en is dit ook nie bekend hoeveel vermeende rowers betrokke was nie.
Geen verdagtes is tot dusver opgespoor nie.
Page generated in 0.30951 seconds with 15 queries